Indokolás

2014-ben az 1357/2014/EU bizottsági rendelet által sor került a hulladékokról szóló 2008/98/EK irányelv (hulladékok-keretirányelv) a hulladék veszélyességét eredményező tulajdonságokat megállapító III. mellékletének teljes körű felülvizsgálatára. E felülvizsgálat fő célja a hulladékok tulajdonságainak a technikai és tudományos fejlődésnek megfelelő kiigazítása volt, valamint az, hogy amennyire lehetséges a veszélyes hulladékok azonosítását összehangolja az anyagok és keverékek osztályozásáról, címkézéséről és csomagolásáról szóló 1272/2008/EK tanácsi rendelet (CLP-rendelet) kritériumaival.

Az említett felülvizsgálat során egyedüliként a HP 14 „környezetre veszélyes (ökotoxikus)” veszélyességi tulajdonság módosítására nem került sor, mivel úgy tekintették, hogy további ismeretekre van szükség e tulajdonság értékeléséhez.

Jelenleg joghézag áll fenn az ökotoxikusság értékelését illetően: A hulladék-keretirányelv III. mellékletében szereplő megjegyzés szerint a HP 14 veszélyességi tulajdonságúnak minősítés a 67/548/EGK tanácsi irányelv VI. mellékletében meghatározott feltételeknek megfelelően történik, ám azt 2015. június 1-jével hatályon kívül helyezték.

A joghézag, valamint a HP 14 „környezetre veszélyes (ökotoxikus)” veszélyességi tulajdonság hozzárendelése harmonizálása hiányának kezelésére a Bizottság rendelettervezetet terjesztett a hulladék-keretirányelv 39. cikke értelmében létrehozott bizottság elé. A rendelettervezetről a bizottság 2016. október 25-i ülésén nem nyilvánított kedvező véleményt.

A Bizottság által kifejtett főbb aggályok a következőkkel kapcsolatosak: (1) annak szükségessége, hogy egyértelművé kell tenni, hogy a tagállamok még mindig alkalmazhatnak vizsgálati módszereket az ökotoxikusság értékelésére, (2) annak valószínűsége, hogy a Bizottság által kilátásba helyezett számítási képlet bizonyos hulladéktípusoknak a nem veszélyből a veszélyes hulladékká minősítéséhez vezet, és ez, a hulladékkezelés költségeinek növekedése miatt negatív hatást gyakorolhat az adott hulladékok újrahasznosítására. Ebben az összefüggésben felmerülő hulladéktípusok a kazánhamu és az aprítási maradékanyagok voltak.

A fentiek miatt az 1999/468/EK tanácsi határozat 5a. cikkében előírt eljárásnak megfelelően a Bizottság a tanácsi rendelet elfogadására vonatkozó mellékelt javaslatot ezúton küldi meg a Tanácsnak, illetve továbbítja az Európai Parlamentnek.

2017/0010 (NLE)

Javaslat

A TANÁCS RENDELETE

a 2008/98/EK európai parlamenti és tanácsi irányelv III. mellékletének a HP 14 veszélyességi tulajdonság („környezetre veszélyes (ökotoxikus)”) tekintetében történő módosításáról

(EGT-vonatkozású szöveg)

AZ EURÓPAI UNIÓ TANÁCSA

tekintettel az Európai Unió működéséről szóló szerződésre,

tekintettel a hulladékokról és egyes irányelvek hatályon kívül helyezéséről szóló, 2008. november 19-i 2008/98/EK európai parlamenti és tanácsi irányelvre[[1]](#footnote-1) és különösen annak 38. cikke (2) bekezdésére,

mivel:

(1) A 2008/98/EK irányelv III. melléklete a hulladékok veszélyességét eredményező tulajdonságokat sorolja fel.

(2) A 2008/98/EK irányelv kimondja, hogy a hulladék veszélyesként való besorolásának többek között a vegyi anyagokról, különösen a keverékek veszélyességi besorolásáról és az erre a célra használt koncentrációs határértékekről szóló uniós jogszabályokon kell alapulnia. A 2000/532/EK bizottsági határozat[[2]](#footnote-2) létrehozta a hulladéktípusok jegyzékét az Unión belül a hulladékok harmonizált besorolásának ösztönzése és a hulladékok veszélyes tulajdonságainak harmonizált meghatározása érdekében.

(3) A 2008/98/EK irányelv III. melléklete úgy rendelkezik, hogy a HP 14 veszélyességi tulajdonság („környezetre veszélyes (ökotoxikus)”) hozzárendelése a 67/548/EGK tanácsi irányelv[[3]](#footnote-3) VI. mellékletében meghatározott kritériumok alapján történik.

(4) A 67/548/EGK irányelv 2015. június 1-jétől hatályát vesztette, és helyébe az 1272/2008/EK európai parlamenti és tanácsi rendelet[[4]](#footnote-4) lépett. Az említett irányelv azonban alkalmazható 2017. június 1-jéig bizonyos keverékek esetében, amennyiben azok besorolása, címkézése és csomagolása az 1999/45/EK európai parlamenti és tanácsi irányelvnek[[5]](#footnote-5) megfelelően történik, valamint azokat 2015. június 1-jét megelőzően forgalomba hozták.

(5) A 2008/98/EK irányelv III. mellékletét felváltotta az 1357/2014/EU bizottsági rendelet[[6]](#footnote-6), amely a veszélyességi tulajdonságok meghatározását adott esetben az 1272/2008/EK rendelethez igazította, valamint a 67/548/EGK irányelvre való hivatkozásokat felváltotta az 1272/2008/EK rendeletre való hivatkozásokkal.

(6) Az 1357/2014/EU bizottsági rendelet nem módosította a HP 14 veszélyességi tulajdonság („környezetre veszélyes (ökotoxikus)”) meghatározását, mivel egy további tanulmányra volt szükség a HP 14 veszélyességi tulajdonság („környezetre veszélyes (ökotoxikus)”) értékelésének az 1272/2008/EK rendeletben meghatározott kritériumokhoz való hozzáigazításának lehetséges hatásaival kapcsolatos információk teljessége és reprezentativitása biztosításához. E tanulmány mára lezárult, és annak ajánlásait helyénvaló tükröztetni a HP 14 veszélyességi tulajdonságnak („környezetre veszélyes (ökotoxikus)” a hulladékok tekintetében a 2008/98/EK irányelv mellékletében szereplő meghatározásában, illetve azt a lehetőségeken belül összhangba kell hozni az 1272/2008/EK rendeletben a vegyi anyagok ökotoxicitásának értékelése kapcsán előírt kritériumokkal. A hulladék veszélyességi besorolásának a HP 14 veszélyességi tulajdonság („környezetre veszélyes (ökotoxikus)”) tekintetében való, számítási képletek alkalmazásával történő meghatározásakor az 1272/2008/EK rendeletben meghatározott általános küszöbértékeket kell alkalmazni.

(7) A hulladékoknak a HP 14 veszélyességi tulajdonság („környezetre veszélyes (ökotoxikus)” értékelésére végzett vizsgálatához helyénvaló a 440/2008/EK bizottsági rendeletben[[7]](#footnote-7) előírt vagy más nemzetközileg elismert megfelelő vizsgálati módszereket és iránymutatásokat alkalmazni. A 2000/532/EK határozat értelmében, ha egy hulladék valamely veszélyességi tulajdonságát vizsgálattal és a 2008/98/EK irányelv III. melléklete szerint a veszélyes anyagok koncentrációjának határértékei alapján is értékelik, akkor a vizsgálat eredményeit kell mérvadónak tekinteni. Ezenfelül figyelembe kell venni az 1272/2008/EK rendelet 12. cikkét, különösen a 12. cikk b) pontját és az annak alkalmazására vonatkozó módszereket.

(8) Az új követelményekhez való alkalmazkodásra indokolt kellő időt biztosítani a vállalatok és az illetékes hatóságok számára.

(9) Az e rendeletben előírt intézkedésekről a 2008/98/EK irányelv 39. cikkében említett bizottság nem nyilvánított véleményt. Az 1999/468/EK tanácsi határozat[[8]](#footnote-8) 5a. cikke (4) bekezdésének értelmében tehát az intézkedéseket a Tanácsnak kell elfogadnia,

ELFOGADTA EZT A RENDELETET:

1. cikk

A 2008/98/EK irányelv III. melléklete a következőképpen módosul:

1. A HP 14 „környezetre veszélyes (ökotoxikus)” veszélyességi tulajdonságra vonatkozó bejegyzés helyébe a következő szöveg lép:

„HP 14 »Környezetre veszélyes (ökotoxikus)«: olyan hulladék, amely közvetlenül vagy közvetve veszélyt jelent vagy jelenthet egy vagy több környezeti elemre.

Az alábbi feltételek bármelyikének megfelelő hulladékot a HP 14 veszélyességi kategóriába kell sorolni:

* a hulladék ózonkárosítóként osztályozott anyagot tartalmaz, amelyhez az 1272/2008/EK európai parlamenti és tanácsi rendelet\* értelmében a H420 figyelmeztető mondat van hozzárendelve, és ezen anyag koncentrációja eléri vagy túllépi a 0,1 %-os koncentrációs határértéket.

[ c(H420) ≥ 0,1% ];

* a hulladék egy vagy több »vízi, akutként« osztályozott anyagot tartalmaz, amelyhez az 1272/2008/EK európai parlamenti és tanácsi rendelet értelmében a H400 figyelmeztető mondat van hozzárendelve, és ezen anyag koncentrációja eléri vagy túllépi a 25 %-os koncentrációs határértéket. Az ilyen anyagokra 0,1 %-os küszöbértéket kell figyelembe venni.

[ ∑ c (H400) ≥ 25 % ];

* a hulladék egy vagy több »vízi, krónikus 1«, »vízi, krónikus 2« vagy »vízi, krónikus 3«-ként osztályozott anyagot tartalmaz, amelyekhez az 1272/2008/EK rendelet értelmében a H410, H411 vagy H412 figyelmeztető mondat van hozzárendelve, és az összes »vízi, krónikus 1«-ként (H410) osztályozott anyag koncentrációjának összegét százzal szorozva, hozzáadva az összes »vízi, krónikus 2«-ként (H411) osztályozott anyag koncentrációjának a tízzel szorzott összegét, valamint az összes »vízi, krónikus 3«-ként (H412) osztályozott anyag koncentrációjának összegét, az eredmény eléri vagy túllépi a 25 %-os koncentrációs határértéket. A H410-ként osztályozott anyagokra 0,1 %-os küszöbértéket, a H411-ként vagy H412-ként osztályozott anyagokra pedig 1 %-os küszöbértéket kell figyelembe venni.

[ 100 x ∑c (H410)) + 10 x ∑c (H411) + ∑c (H412) ≥ 25% ];

* a hulladék egy vagy több »vízi, krónikus 1«, »vízi, krónikus 2«, »vízi, krónikus 3« vagy »vízi, krónikus 4«-ként osztályozott anyagot tartalmaz, amelyekhez az 1272/2008/EK rendelet értelmében a H410, H411, H412 vagy H413 figyelmeztető mondat van hozzárendelve, és az összes »vízi, krónikusként« besorolt anyag koncentrációja eléri vagy túllépi a 25 %-os koncentrációs határértéket. A H410-ként osztályozott anyagokra 0,1 %-os küszöbértéket, a H411-ként, H412-ként vagy H413-ként osztályozott anyagokra pedig 1 %-os küszöbértéket kell figyelembe venni.

[ ∑ c H410 + ∑ c H411 + ∑ c H412 + ∑ c H413 ≥ 25 % ].

ahol: ∑ = az összeg és c = az anyagok koncentrációja.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* Az Európai Parlament és a Tanács 2008. december 16-i 1272/2008/EK rendelete az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).”

2. A HP 15-re vonatozó bejegyzés alatti megjegyzést el kell hagyni.

2. cikk

Ez a rendelet az *Európai Unió Hivatalos Lapjában* való kihirdetését követő huszadik napon lép hatályba.

Ezt a rendeletet a Hivatalos Lapban való közzététele utáni 12 hónap elteltével kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

 a Tanács részéről

 az elnök

1. HL L 312., 2008.11.22., 3. o. [↑](#footnote-ref-1)
2. A Bizottság 2000/532/EK határozata (2000. május 3.) a hulladékjegyzéknek a hulladékokról szóló 75/442/EGK tanácsi irányelv 1. cikkének a) pontja értelmében történő meghatározásáról szóló 94/3/EK határozat, valamint a veszélyes hulladékok jegyzékének a veszélyes hulladékokról szóló 91/689/EGK tanácsi irányelv 1. cikkének (4) bekezdése értelmében történő meghatározásáról szóló 94/904/EK tanácsi határozat felváltásáról (HL L 226., 2000.9.6., 3. o.). [↑](#footnote-ref-2)
3. A Tanács 67/548/EGK irányelve (1967. június 27.) a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről (HL 196., 1967.8.16., 1. o.). [↑](#footnote-ref-3)
4. Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.). [↑](#footnote-ref-4)
5. Az Európai Parlament és a Tanács 1999/45/EK irányelve (1999. május 31.) a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről (HL 200., 1999.7.30., 1. o.). [↑](#footnote-ref-5)
6. A Bizottság 1357/2014/EU rendelete (2014. december 18.) a hulladékokról és egyes irányelvek hatályon kívül helyezéséről szóló 2008/98/EK európai parlamenti és tanácsi irányelv III. mellékletének felváltásáról (HL L 365., 2014.12.19., 89. o.). [↑](#footnote-ref-6)
7. A Bizottság 440/2008/EK rendelete (2008. május 30.) a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet értelmében alkalmazandó vizsgálati módszerek megállapításáról (HL L 142., 2008.5.31., 1. o.). [↑](#footnote-ref-7)
8. A Tanács 1999/468/EK határozata (1999. június 28.) a Bizottságra ruházott végrehajtási hatáskörök gyakorlására vonatkozó eljárások megállapításáról (HL L 184., 1999.7.17., 23. o.). [↑](#footnote-ref-8)